Tue puru

Tue puru ti ses isfiorida,
o primaera ’e s’anima, o amore
meu bellu; su dulche bonumore
pius non t’accumpagnat in sa vida.

Ti ses abbandonada e intristida,
comente in terra sicca unu fiore,
né pius su divinu risplendore
cumparit in sa cara iscolorida.

S’anima est cudda sempre; affettuosa
e vigile. Ti lughen tra sos pannos
umiles cuddas formas chi tenias

E in sa cara seria e pensosa
sos ojos tuos paren pius mannos
e riccos de prufundas armonias.